प्रधानमन्त्री कप क्रिकेट : पुलिससँग आर्मी पराजित
प्रधानमन्त्री कप राष्ट्रिय पुरुष क्रिकेट प्रतियोगितामा नेपाल पुलिस क्लबले अर्को विभागीय टोली त्रिभुवन आर्मी क्लबलाई पराजित गरेको छ । भैरहवाको सिद्धार्थनगर क्रिकेट मैदानमा आइतबार भएको खेलमा पुलिसले आर्मीलाई १३ रनले हराएको हो ।
तिलोत्तमा — प्रधानमन्त्री कप राष्ट्रिय पुरुष क्रिकेट प्रतियोगितामा नेपाल पुलिस क्लबले अर्को विभागीय टोली त्रिभुवन आर्मी क्लबलाई पराजित गरेको छ । भैरहवाको सिद्धार्थनगर क्रिकेट मैदानमा आइतबार भएको खेलमा पुलिसले आर्मीलाई १३ रनले हराएको हो । पुलिसले दिएको १४१ रनको विजयी लक्ष्य पछ्याएको त्रिभुवन आर्मी ३२ ओभर २ बलमा अलआउट हुँदै १२७ रनमा समेटियो । प्रतिकूल मौसमका कारण ५० ओभरको खेल ३३ ओभरमा झारिएको थियो । आर्मीका लागि भीम सार्कीले अर्धशतकीय इनिङ्स खेले । ७६ बलको सामना गरेका उनले ६ चौका प्रहार गर्दै सर्वाधिक ५२ रनको योगदान गरे । कुशल मल्लले ३५ रन मात्र बनाउन सक्यो । घरेलु मैदानमा थुप्रै दर्शकको साथ पाएपनि मल्ल दीपेन्द्र सिंह ऐरीको बलमा आउट हुन पुगे । ४८ बल को सामना गरेका मल्लले ३ चौका र २ छक्का चट्काए । दुई विभागीय टोलीको खेल हेर्न मैदानमा थुप्रै समर्थकहरुको सहभागिता रहेको थियो । नेपाली राष्ट्रिय क्रिकेट टोलीका मुख्य प्रशिक्षक मोन्टी देशाई पनि खेल हेर्न भैरहवा पुगेका थिए ।२५ बल खेलेका विनोद भण्डारी पनि १९ रन जाडेर आउट भए । अन्य खेलाडीले भने राम्रो प्रदर्शन गर्न सकेनन् । आर्मीका चार जना खेलाडी रन नै नबनाई आउट भए । विवेक यादव २ रनमा पविलियन फर्किए । पुलिसका सागर ढकाल र ललित राजवंशीले समान ३/३ तथा रासिद खानले २ विकेट लिए । दीपेन्द्र सिंह ऐरीको नाममा एक विकेट रहृयो । सिद्धार्थनगर क्रिकेट मैदानमा त्रिभुवन आर्मीले टस जितेर फिल्डिङ्ग रोजेपछि पहिला ब्याटिङ्गको निम्तो पाएको पुलिसले ३१ ओभर ४ बलमा अल आउट हुँदै १४० रन बनाएको थियो । पुलिसका लागि सुनिल धमलाले अर्धशतकीय इनिङ्स खेले । ८० बल खेलेका उनले ३ चौका र २ छक्काको मद्दतमा सर्वाधिक ५० रन बनाए । आसिफ शेखले १८, रासिद खान र दीपेन्द्र सिंह ऐरीले समान १३/१३ तथा अर्जुन साउनले १० रन बनाए । अन्य खेलाडीले दोहोरो रनको स्कोर बनाउन सकेनन् । कुशल भुर्तेल र दिलिप नाथ रननै नबनाई आउट भए । आर्मीका सोमपाल कामीले सर्वाधिक चार विकेट लिए । शहाब आलम र विवेक यादवले समान २/२ तथा कुशल मल्लले एक विकेट हात पारे । आइतबारको खेलमा नेपाल पुलिस क्लबका सागर ढकाल म्यानन अफ द म्याच घोषित भए । यो नतिजासँगै पुलिस अपराजित रहँदै अंक तालिकाको दोस्रो स्थानमा उक्लिएको छ । कुल ३ खेल खेलेको पुलिसको ६ अंक छ । शीर्ष स्थानको सुदूपश्चिम प्रदेशको पनि ६ अंक छ । पराजित आर्मी भने ४ खेलबाट ४ अंक सहित तालिकाको छैठौं स्थानमा रहेको छ ।